Die eerste wat hier opval dat sowel dit wat ons in die Dordtse leerreëls bely as dit wat Arminius en die Remonstrante leer veroordeel word. Die mens is vir Konig sowel in die Dordtse Leerreëls as by die Remonstante nie belangrik genoeg nie. Die gevolg hiervan is dat God vir hom iemand word wat nie alles weet en ook nie alles weet nie. Allerhande dinge in die geskiedenis kan God verras en dan moet Hy weer ‘n ander plan maak om te probeer om Sy doelwit te bereik. Die gevolg van hierdie gedagtes is ook dat ‘n verkeerde beeld van die HERE en Sy uitverkiesing geskep word. Die skuld vir iemand se verwerping lê nie in God nie maar is die gevolg van sy eie sondes en die gereformeerde leer van die uitverkiesing maak van die geskiedenis geen toneelstuk nie. Ons het in hierdie boek met ‘n boek te doen wat met woorde wat bekend klink baie dwaal in mense se gedagtes plant. Laat ons nou weer daarop let wat die HERE ons leer oor Sy verkiesing en hoe dit juis volgens die Skrif ‘n heerlike leer is.
Ons het al in die vorige artikel, artikel 9 gesien dat die oorsaak vir ‘n mens se uitverkiesing niks anders as God se keuse is nie. ‘n Keuse wat nie een sondige mens verdien het nie. Die diepste oorsaak daarvoor lê nie in iets wat ek of jy gedoen het nie. Dit kan ook nie so wees nie omdat ons almal mense is wat in eie krag net sonde kan doen. God se welbehae, Sy wil, Sy keuse is die oorsaak van die gelowiges se geloof en ewige redding.
Dit is nie so dat die HERE gesê het: as ‘n mens aan sekere voorwaardes voldoen, sal ek hom uitkies nie. Dit is wat die Remonstrante geleer het. Hulle het gesê dat die HERE vir die mens na die sondeval vir die mens ‘n nuwe kans gegee het. Die voorwaarde om deur God uitverkies te word is dan die geloof in Christus. Die HERE sou ons deur Christus se werk dit aanbied en ons moet in eie krag tot Christus kom en en hom aanneem en volg. Dit lyk asof dit ‘n goeie boodskap is. Ons moet bedink dat dit ‘n verskriklike leer is. As die HERE dit sou sê, sou hy ons iets, die verlossing deur Christus voorhou wat ons in eie krag nooit kan bereik en aanneem nie. Die Remonstrantse leer lyk mooi maar is eintlik ‘n onbarmhartige leer. As dit werklik so sou wees dat ons in eie krag aan ‘n voorwaarde van God moet voldoen sal geen enkele mens tot die verlossing kom nie en bly die redding deur Jesus Christus vir elke mens ‘n onbereikbare saak.
Ons lees in die Skrif self dat ons nie sonder die HERE se uitverkiesing en Sy besondere werk in ons die ewige lewe kan ontvang nie. Ons het dit ook baie duidelik in Romeine 9 gelees. Die Dordtse Leereëls self wys in artikel 10 na vers 11-13. Ons kan ook wys op vers 15,16: “Want aan Moses sê Hy: Ek sal barmhartig wees oor wie Ek barmhartig wil wees en My ontferm oor wie Ek my wil ontferm. So hang dit dan nie af van die een wat wil of van die een wat loop nie, maar van God wat barmhartig is.”
Paulus weet dat hierdie boodskap vir mense nie aangenaam is nie. Hy ken die hart van die mens en ons dan geneig is om te sê dat dit nie regverdig is nie. Dat ons dan begin sê: ‘n Ongelowige kan dan niks daaraan doen dat hy nie glo nie. Paulus weet hoe ons dan geneig is om met Adrio Konig te sê dat die geskiedenis dan ‘n toneelstuk word. Die Heilige Gees laat Paulus in vers 19-21 skryf: “Jy sal dan vir my my sê: Waarom verwyt Hy dan nog, want wie het sy wil weerstaan? Maar tog, o mens, wie is jy wat teen God antwoord? Die maaksel kan tog nie vir die maker sê: Waarom het u my so gemaak nie? Of het die pottebakker nie mag oor die klei, om uit dieselfde klomp die een voorwerp tot eer en die ander tot oneer te maak nie?”
As ‘n mens so in eerbiedige liefde na die HERE se werk vir en in jou kyk is dit ook heerlik om te weet dat die HERE die onveranderlike God is. Dit wat die HERE sê is die waarheid. As Hy ‘n besluit neem, gaan dit nie verander word nie. Dit het alles daarmee te doen dat Hy God is en niemand meer nie. Hy is God en bly God, Hy bly altyd dieselfde: “Wie het dit gedoen en tot stand gebring? Hy wat die geslagte roep van die begin af; Ek, die HERE, die Eerste, en by die laaste is Ek dieselfde.” (Jes 41:4)
Dit oorsaak daarvan is dat Hy die enigste God is. Dit beteken dat Sy wysheid so onpeilbaar groot is dat Paulus die HERE in Rom 16:27: “Die alleenwyse God” noem. Een van die geheime van die HERE se wysheid is dat alwetend is. Hy sien alles. Hy oorsien met Sy wysheid die hele geskiedenis. Daar is niks wat gebeur wat hom verras of waarmee Hy geen rekening gehou het nie. ‘n Ander geheim van Sy wysheid is dat Hy almagtig is. Niks in die geskiedenis gebeur wat Hy nie beheer of kan verander of oorwin nie. Sy almag sorg daarvoor dat dit vir die HERE nooit nodig is om van plan te verander nie. Daarom kan Jakobus in 1:17,18 skryf: “Elke goeie gif en elke volmaakte gawe daal van bo af neer, van die Vader van die ligte, by wie daar geen verandering of skaduwee van omkering is nie. Volgens sy wil het Hy ons voortgebring deur die woord van die waarheid, sodat ons as eerstelinge van sy skepsele kan wees.”
Die HERE se onveranderlikheid is nie een of ander bedreiging vir die sekerheid van ‘n gelowige se verlossing nie. Die HERE se onveranderlikheid maak ‘n mens se uitverkiesing nie tot iets wat op dobbel lyk nie. Die beklemtoning van die HERE se onveranderlikheid in artikel 11 is juis ‘n beklemtoning van die sekerheid van die geloof wat die HERE vir jou wil gee! Jou uitverkiesing lê gelukkig nie in jou eie hande nie. Hoe sou jy en ek dit dan vermors deur ons eie swakheid en ontrou. Elkeen wat glo en met Christus leef mag weet dat sy lewe in God se hande lê. Elkeen wat God se uitverkore kind mag wees, mag weet dat die HERE so trou is dat Hy nie steeds ander keuses maak en jy nou onseker oor jou verlossing moet wees nie. Dit kan en sal nooit gebeur dat die HERE besluit dat Hy die aantal uitverkorenes verminder of niemand meer tot hulle reken nie. Die HERE is ook in Sy onverdiende liefde vir ons volkome trou. Hoe mag jy en ek in Hom vasheid, sekerheid en krag vind. Hy wat die onwankelbare is! Hoe heerlik is dit as jy die sekerheid van die geloof, van jou verkiesing mag ervaar in jou lewe. Die HERE wil dit in jou werk deur Sy werk in jou sigbaar te maak. Ons let daarop in die tweede plek.
Hoe seker is jy van jou uitverkiesing? Is daar oomblikke dat jy daaraan twyfel dat jy ‘n uitverkore kind van God is? Is by jou die sekerheid dat jy deur Jesus Christus gered is altyd ewe sterk?
Is dit ‘n bewys van jou nie by God se volk behoort as jy die sekerheid van jou geloof ‘n ruk van jou lewe nie so sterk ervaar nie? Wys dit vir jou dat jy dus ‘n ongelowige, ‘n verworpene is?
As jy in jou lewe met hierdie gevoelens worstel, is dit nie so dat jy nou ‘n ongelowige geword het nie.
Daar is onder God se volk, onder die uitverkorenes dus nie net verskil van kennis van die Woord van die HERE nie maar ook verskil in sekerheid. As jy die sekerheid nou nie so sterk in jou lewe as ander ervaar en jy wil daarin so graag groei is die pad tot meer sekerheid nie dat ons probeer om meer te weet as dit wat in die Bybel staan nie. Ons moet nie na een of ander besondere openbaring of ingewing soek nie. Die HERE het vir ons gesê dat Sy Woord vir ons genoeg behoort te wees. Die HERE maak Sy kinders nie van hulle uitverkiesing tot saligheid seker deur vir jou ‘n teks te gee of in ‘n droom te verskyn en te sê dat jy uitverkies is. Hy doen dit ook nie deur in ekstase te raak en dan ‘n ervaring te kry dat jy sê dat jy daardeur weet dat jy ‘n uitverkore kind van God is. As mense so praat en daarin hulle sekerheid soek, is hulle op die verkeerde pad en vertrou hulle op dit wat geen ware sekerheid kan gee nie. Hulle soek dan in die verborge dieptes van die HERE waar hulle nie mag en kan soek nie. Die verborge dinge is vir die HERE en die geopenbaarde dinge vir ons om hulle te doen. Kyk Deut 29:29. Jy en ek moet steeds weer leer om nie op ervarings te bou nie maar op dit wat die HERE in en deur Sy Woord vir ons gesê en belowe het. Baie duidelik lees ons dit in Rom 10:6-10:
“Maar die geregtigheid wat uit die geloof is, sê dit: Moenie in jou hart sê nie: Wie sal in die hemel opvaar, naamlik om Christus af te bring; of: Wie sal in die afgrond neerdaal, naamlik om Christus uit die dode op te bring? Maar wat sê dit? Naby jou is die Woord, in jou mond en in jou hart. Dit is die woord van die geloof wat ons verkondig: As jy met jou mond die Here Jesus bely en met jou hart glo dat God uit die dode opgewek het, sal jy gered word; want met die hart glo ons tot geregtigheid en met die mond bely ons tot redding.”
As jy in jou lewe by Christus wil behoort en as jy jou wil vasklem aan die HERE se belofte soos ons dit vanoggend ook by die doop van Tineke van Dijk mog hoor. As jou lewe so op Christus gerig is en dit pla jou dat jy die sekerheid van jou verlossing in Christus nie so voel en ervaar as jy wil, is dit op geen enkele manier nodig om daaraan te twyfel dat jy God se uitverkore kind is nie. Dan mag jy juis bemoediging daarin ontvang dat die HERE met jou besig is. Hoe belangrik is dit vanuit die jou vasklem aan God se belofte, aan Jesus Christus as jy Heiland en Koning om raak te sien dat die HERE met Sy Gees in jou werk. Hy is in jou besig om daarvoor te sorg dat in jou lewe vrugte van Sy uitverkiesing na vore kom. Dit word in artikel 12 “die onfeilbare vrugte van die uitverkiesing” genoem. As jy dinge vir die Here doen, as jy in jou lewe volgens Sy wil wil leef, is dit die HERE wat met jou besig is. Dan woon Hy in jou en is Hy besig om jou te verander. Dit wat jy in Christus se diens doen, is nie gevolg van die verlangens van jou sondige hart nie maar vrug van God se verkiesing. Dit mag jou weer nuwe moed gee en laat groei in die sekerheid dat jy een van God se uitverkorenes is. Dit mag jou bly maak, dit mag by jou geestelike blydskap en heilige vreugde bring. So mag jy bevind, ervaar dat die HERE as jou Vader en Verlosser ook in jou werk. Dit is gesonde geloofsbevinding, gesonde geloofservaring. Dit sal vandag teveel tyd neem om dit verder uit te werk en aandag te gee aan die vrugte van die uitverkiesing wat in artikel 12 genoem word. So die Here wil sal ons daarop volgende week let.
Hoe belangrik is dit dat jy aan God se belofte jou vasklem en jou rug nie op die HERE draai omdat jy volgens jou te min van die vreugde en sekerheid van die geloof en verkiesing ervaar. Leef vir Christus dan sien jy die HERE in jou werk. Dan laat Hy jou groei in sekerheid en vreugde. Wie met die HERE leef, wie in sy lewe vir Christus wil lewe mag weet dat Hy deur God se genade Sy uitverkore kind is. Hoe heerlik is die uitverkiesing vir God se volk. Dit maak nie bang en onseker maar wys ons die pad na die sekerheid en vrede wat jy in Christus mag hê.